b'\n_START_ARTICLE_\nM\xc3\xa0rius Carol i Pa\xc3\xb1ella\n_START_SECTION_\nBiografia\n_START_PARAGRAPH_\nCrescut al barri del Poblenou, va ingressar a l\'Escola Oficial de Periodisme on es va titular en Filosofia i Lletres i Periodisme. Va comen\xc3\xa7ar a treballar redactant cr\xc3\xb2niques d\'estiu a El Noticiero Universal, per enc\xc3\xa0rrec de Manuel Tar\xc3\xadn._NEWLINE_ha format part de les redaccions de El Noticiero Universal, El Correo Catal\xc3\xa1n, El Peri\xc3\xb3dico, El Pa\xc3\xads i La Vanguardia. Ha estat director de comunicaci\xc3\xb3 del Grupo God\xc3\xb3 i columnista habitual de La Vanguardia, diari on va entrar el 1988 i on es va especialitzar en temes de la Casa Reial espanyola. Entre els anys 1993 i 2002 va ser corresponsal de la Fam\xc3\xadlia Reial Espanyola, sobre la qual ha escrit quatre llibres: A la sombra del rey (1999), Las an\xc3\xa9cdotas de don Juan Carlos (2000), Condici\xc3\xb3n de pr\xc3\xadncipe (2004) i Un t\xc3\xa9 en el Savoy (2012)._NEWLINE_Durant dos anys va ser un dels redactors de les \xc2\xabs\xc3\xbapepreguntes\xc2\xbb del concurs televisiu El tiempo es oro. Ha col\xc2\xb7laborat en alguns programes de r\xc3\xa0dio a Catalunya R\xc3\xa0dio, RAC 1, 8tv i Onda Cero, i en programes de televisi\xc3\xb3 com El club de TV3 o Ruedo Ib\xc3\xa9rico d\'Antena 3. Tamb\xc3\xa9 ha presentat alguns programes de divulgaci\xc3\xb3 hist\xc3\xb2rica a TV3, com Classificaci\xc3\xb3 ACR o Nexes._NEWLINE_Tamb\xc3\xa9 coordina el projecte del Museu de la Premsa de Catalunya, conjuntament amb Antoni Dalmau i Josep Caminal, i que est\xc3\xa0 previst que s\'ubiqui en un futur a l\'edifici de la Igualadina Cotonera, a Igualada._NEWLINE_Des del desembre de 2013 \xc3\xa9s director de La Vanguardia, en substituci\xc3\xb3 de Jos\xc3\xa9 Antich. \xc3\x89s aficionat del FC Barcelona.\n_START_SECTION_\nObres\n_START_PARAGRAPH_\nHa publicat nombrosos llibres com Contra Periodistas, Tipos de inter\xc3\xa9s o Catalans o "polacos". Ha escrit algunes monografies sobre Salvador Dal\xc3\xad com Dal\xc3\xad, el final oculto de un exhibicionista o L\'enigma Dal\xc3\xad. Com a novel\xc2\xb7lista, destaca Les seduccions de J\xc3\xbalia, que va guanyar el premi Ramon Llull el 2002.'